Jy hoef dit nie te besit nie | ToekomsVenster
Jy hoef dit nie te besit nie
by Kariné Joubert | Aug 21, 2019 | Blog | 0 comments
Ek hoor nou die dag die pragtige waarheid raak. In 'n toneel wat in 'n film afspeel vra 'n dame of 'n sekere item aan haar vriend behoort. Sy verwys na 'n pragtige antieke vaas.
Dié versamelstuk behoort egter nie aan hom nie maar aan sy pa wat 'n versamelaar is, maar met winsoogmerk. Hy sien dit net as 'n belegging en as deel van sy rykdom. Hy het bitter min waardering vir die skoonheid daarvan. Die seun daarenteen sien die skoonheid en meesterlike handewerk daarvan raak. Dit, sê hy, maak van hom meer van 'n eienaar as sy pa.
Sjoe, dit is nou 'n mooie gedagte!!
Wie met bewondering na die mooi wêreld kyk wat God gemaak het, die skoonheid van sy handewerk, die krag, mag en liefde wat daardeur uitgestraal word, verstaan en beleef veel meer as die persoon wat die titelakte besit, maar sonder verwondering.
Mens hoef nie alles te besit ten einde dit te waardeer nie.
Daar is iets soos 'n gemeenskaplike rentmeesterskap. God roep ons om sy handewerk op te pas. Ons aarde is stukkend en plek plek so verniel dat dit 'n mens seermaak. Die Bybel sê die aarde sug en is soos 'n vrou wat verlang na 'n kindjie se geboorte.
Eendag sal die vernielsug verbygaan en sal die aarde na sy oorspronklike bedoeling herstel word.
Het jy nog waardering vir God se handewerk? Dit is nie net in die natuur nie maar in jou medemens. Dit is in jouself.